Hashima

Hashima er en forlatt øy i Nagasaki prefektur i Japan. Den ligger rundt 19 kilometer sørvest for byen Nagasaki og er rundt 480 meter fra nord til sør, og rundt 160 meter på sitt lengste fra øst til vest. Øya er kjent for sine nedlagte undersjøiske kullgruver, forlatte betongbygninger og muren rundt øya som beskytter den mot det harde været. Kullgruvene på øya ble opprettet i 1887. Befolkningen på øya var på sitt høyeste i 1959 med 5 259 innbyggere, men i 1974 ble gruva stengt, da kullreservene var nærmest uttømt. Alle innbyggerne forlot øya, som ble liggende forlatt i tre tiår. På grunn av øyas uberørte historiske ruiner ble den gjenstand for fornyet interesse på 2000-tallet, og den ble gradvis en turist­attraksjon. Enkelte sammenraste vegger har siden blitt restaurert, og reise til Hashima ble gjenåpnet for turister i 2009. Økende interesse for øya førte til et initiativ for å få den beskyttet som et sted for industriell kulturarv. Øya tjener som et symbol på Japans raske industrialisering under Meiji-restaurasjonen, men er også en påminnelse om japanske krigsforbrytelser som åsted for tvangsarbeid før og under andre verdenskrig. Referanser